**З А П И С Н И К**

од 22-та седница на Советот на Општина Аеродром, одржана на 10.01.2023 година година со почеток во 16:30 часот, во просториите на Општина Аеродром

Присутни:

|  |  |
| --- | --- |
| 1. Дејан Митески | 17.Сузана Делева |
| 2. Милка Тримчевска | 18.Томче Ѓуровски |
| 3. Стефан Синадиновски | 19. Љупчо Недески |
| 4. Љупчо Ацковски | 20. Даниел Самарџиски |
| 5. Сузана Павловска | 21. Александра Петковска Николовска |
| 6. Оливер Миланов | 22. Миле Климоски |
| 7. Антонио Петковски | 23. Дарко Масларковски |
| 8. Маријана Столевска Тасиќ | 24. Горан Костовски |
| 9. Станислав Николовски | 25. СањаНесторовскаЛазарова |
| 10.Лидија Стаменкова | 26. ДејанРистовски |
| 11.Бошко Петковски | 27. Благица Сековска |
| 12Валерија Анастасова |  |
| 13. Васе Канзуров |
| 14. Елена Мургоска Митреска |
| 15. Милутин Ристески |
| 16. Вангелина Мојаноска |

Присутни се и претставници од Општинската администрација.

Претседателот Дејан Митески, ја отвори седницата на Советот на Општина Аеродром и констатира дека на седницата присуствуваат мнозинство членови на Советоти Советот може полноважно да одлучува.

Претседателот извести дека на седницата Советниците Благица Сековска и Дарко Масларковски се приклучени он-лајн.

Претседателот отвори расправа по однос на Записникот на 20-та седница на Советот.

Бидејќи никој друг не побара збор Претседателот го стави на гласање Записникот.

**ГЛАСАА: ЗА – 20 советници ПРОТИВ –нема ВОЗДРЖАНИ- нема**

Се констатира дека записникот е усвоен.

**Претседателот го стави на гласање дневниот ред.**

**ГЛАСАА: ЗА – 17 советници ПРОТИВ – нема ВОЗДРЖАНИ- нема**

Се констатира дека дневниот ред за 22-та седница е усвоен

**Се премина на точките од дневниот ред.**

**1-ва точка-Предлог-одлука за утврдување девизен благајнички максимум за 2023 година.**

**ГЛАСАА: ЗА – 14 советници ПРОТИВ – нема ВОЗДРЖАНИ- нема**

 Се констатира дека одлуката е усвоена.

**2-ра точка-Предлог-одлука за утврдување денарски благајнички максимум за 2023 година**

**ГЛАСАА: ЗА – 14 советници ПРОТИВ – нема ВОЗДРЖАНИ- нема**

 Се констатира дека Одлуката е усвоена.

**3-та точка**-**Предлог-одлука за задолжување на општина Аеродром преку издавање обврзници.**

За збор се јави Советникот **Милутин Ристески** и праша дали Градоначалникот Тимчо Муцунски гарантира дека со ова задолжување Општина Аеродром нема да заврши со блокирана сметка во следните 5 години. СДСМ и коалицијата не е против задолжувањето, сите Влади се задолжувале и многу Општини во минатото. Први ќе гласавме за оваа Одлука ако со ова трајно го решавате проблемот со недостатокот на градинки, со недостатокот на Основни училишта во Општина Аеродром и други проблеми кои што имаат приоритет во решавањето на проблемите и барањата на граѓаните. Ако внимателно се чита текстот на Одлуката каде што е наведено за што ќе се трошат овие средства ќе видите дека многу работи што не се како што треба. Ветивте четири градинки, а според Одлукава ќе правите две. Вашите ветувања беа дека ќе правите градинки во Мичурин, Острово, Лисиче и во Долно Лисиче. Од Одлуката можеме да видиме дека имате најавено изградба на градинка Пчелка 1 која се наоѓа во Населба Лисиче, колку што знам Населба Лисиче има две градинки Пчелка 1 и Пчелка 2. Не е јасно дали се работи за нов објект, дали се работи за реконструкција на постоечкиот. Во Програмата стои дека нова градинка во Лисиче треба да има на Тодор Чангов, одтука се поставува прашањето дали Долно Лисиче ќе остане без градинка. Што се случува со градинките во Мичурин и Острово, ги нема во оваа одлука, дали тоа значи дека за овие градинки ќе треба ново задолжување. Не се решава ни проблемот со училиштата. Имате најавено доградба на Блаже Коневски и надоградба на Гоце Делчев, а има потреба од многу повеќе училишта. Имате ветено во самата Одлука партерно уредување и осветлување во Димитар Македонски, ова може да се направи и без кредит. Во Одлуката стои дека планирате хортикултурно и партерно уредување зад Капитол каде што и ова може да се направи без кредит. Партерно уредување позади Трговскиот Центар Бисер е направен во време на Градоначалникот Златко Марин, нема никаква потреба да се брза со партерното уредување кое ќе биде на само неколку метри од другата страна на булеварот, а притоа да се задолжуваме и да плаќаме големи камати за истото. Во самата одлука стои паркинг во ДУП И11 Блок , но тој паркинг не го решава проблемот со паркинг просторот во Општина Аеродром. Во одлуката имате сервисни и станбени улици, а никаде немате наведено кои сервисни и станбени улици. Ние Ви предложивме реконструкција на ул. Симеон Кавракиров, Вие рековте сте имале превидено реконструкција на Симеон Кавракиров, а во ниедна Програма нестои реконструкција на ул. Симеон Кавракиров, туку секаде стои реконструкција на улици. По ова ние неможеме да видиме дали ќе се насочите на приоритетни улици или можеби ќе имате селективен пристап. Во Одлуката имате наведено дека овие пари ќе се трошат за системи за водоснабдување, фекална и атмосверска канализација и јавно осветлување, но повторно немате наведено каде. Оттука се отвара прашањето бидејќи знаеме дека Водоводот и канализацијата се надлежности на Град Скопје дали со ова ќе се покрива лошото работење на Данела Арсовска. Ги задолжувате граѓаните со долг од 5 ипол милиони евра за следни 20 години, а притоа не гарантирате дека нема да биде блокирана сметката на Општина Аеродром, не знаете колкави ќе бидат каматите. Не ги трошите парите на развојни проекти и не ги трошите парите на вистински приоритети. Не ги решавате трајно проблемите со училиштата, градинките и сообраќајот. Од тие причини СДСМ и коалицијата нема да ја поддржат оваа одлука.

**Градоначалникот Тимчо Муцунски** се јави за реплика каде што напомена дека пред да стане Градоначалник на Општината бил пратеник и ја водел собраниската комисија за финансирање и буџет и на таа комисија имало безброј говори на тогашниот заменик Министер за финансии каде што секогаш се кажувало дека кога се работи за капитални инвестиции издавањето на обврзница, земањето на кредит е добра пракса. Прво велите би било добро доколку вакви средства се користат за трајно решавање на на проблемите како што се градинките и училиштата, па токму и за тоа се користат овие средства.Ниту еден денар од зелената обврзница нема да биде наменет за ништо друго освен капитална инвестиција, која што ќе реши траен проблем. Предвидуваме три градинки. Едната е кофинансирана со Министерството за труд и социјална политика. Апелирајте до Министерството за образование да догради и изгради уште едно училиште. Две градинки, целосно нови објекти, трет проект во соработка со Министерството за труд и социјална политика и по донесувањето на деталниот урбанистички план за Долно Лисиче, одговорно тврдам дека во рамките на мојот мандат ќе почне да се гради нова градинка во Долно Лисиче. Со тие 4 објекти јас Ви тврдам дека до крајот на мојот мандат како Градоначалник на Општина Аеродром ниту едно дете нема да чека место во градинка во оваа Општина. Зборувавме за концепт за издавање на зелена обврзница кој што досега добил поддршка од Македонската берза за хартии од вредност, од Комисијата за хартии од вредност од многу релевантни меѓународни институции и согласно информациите кои што ги добивме ќе биде веројатно една од најатрактивните обврзници која што ќе се појави на пазарот последниов период. Јас една работа која што ја ветив како Градоначалник е хумана урбанизација. Потсете се што е правено во последните години во оваа Општина од мои предходници, не е тој начинот на кој што јас сакам да ја водам оваа Општина. Да се градат многу згради, да се создава урбан хаос и урбан терор кој што вие го поддржувавте во последните 4 години. Јас велам дека ќе го застанеме тој процес и ќе најдеме начин на финансирање, кој што ќе дозволи и со хумана организација да имаме одреден прелив од страна на комуналии, но пред се да ставиме фокус на веднаш решавање на проблемите на граѓаните. Немаме време и место да чекаме за нови градинки, немаме време и место да чекаме доградба на нови училишта, за нови канализации, за нови улици, за нови паркинг места и немојте да зборувате како ова да е буџетот на општина, ова е само дел од тоа што ќе го сработи Општината следната година. Внимателно го прочитавте буџетот, внимателно и Вас ве следев кога коментиравте и знаете дека има и други паркинзи кои се предвидени и други инвестиции кои се предвидени. Јас не се грижам за финансиската стабилност на Општината бидејќи знаеме што правиме. Во однос на Градоначалничката и вие и Советниците од Левица сте таму во коалиција, постојано кохабитирате и верувам дека можете да апелирате до нејзе да даде поголем придонес во Аеродром бидејќи и јас сум разочаран што претходната година не ја видовме никаде во нашата Општина.

 За контра реплика се јави **Советникот Милутин Ристески-** Почитуван Градоначалник слушнавме многу работи, но не слушнавме дека сметката на Општината нема да биде блокирана. Рековте дека со Градинките ќе го решите трајно проблемот. Овде се две градинки за една само што признавте дека има одлична соработка со централата власт, дека ќе ви биде кофинансирана од централната власт па како што сте можеле тоа да го направите со Министерството за труд и социјала така можете и со Министерството за образование. Верувам дека министерството ќе ви помогне и за училиштата да изгради па повторно може да кофинансирате. Никој не вели дека треба да градите во урбаното јадро може и надвор помеѓу Горно и Долно Лисиче. Да ви беа средствата само за градинки и училишта ние први ќе ве поддржевме, ама имате еден куп други работи за кои што нема потреба да се задолжувате.

За збор се јави Советникот **Горан Костовски**- Мене ме интересира колку ќе биде годишната каматната стапка на оваа обврзница? До кога ќе треба да се плати и за колку време? Дали наеднаш ќе дојдат парите или на рати?

**Градоначалник Тимчо Муцунски –** Ратата ќе биде на период од 10 години, каматата не би можеле да ја кажеме во моментов таа пазарно се одредува, но ќе биде пазарна ката земајќи ги во предвид актуелните пазарни околности. Наеднаш ќе стигнат парите, по завршување на процедурата на македонската берза планирано е да се истрошат средствата во буџетска 2023 година како што беше и определено во рамките на самиот буџет.

За збор се јави **Советникот Васе Канзуров**- Почитувани колеги, Би сакал да побарам збор по однос на опцијата дали една економија, општина или компанија треба да земе долг. Колегата Милутин кажа дека не е против задолжување, меѓутоа е против задолжување кое треба да се однесува на капитални проекти. Владата во нивното задолжување не обрнува внимание на Општините кои имаат брз развој особено зголемување на населението. Само да потврдам дека во минатото во Аеродром тогаш беше дел од Кисела Вода се направени две училишта на почеток на 80-тите години. Значи за 10 години во две огромни нови населби направени се две училишта. Училиштата не се направени со општински пари. Централната власт доколку не дава пари доколку ги дели парите на 10 општини единствено цели да немаме градини ние и децата да ги чуваат баби, единствена оција е задолжување. Да се апелриа до Централната власт да направи уште 2 градинки, па така другите 4 што се ветени може да се направат други проекти на пример училишта. Во Аеродром има најголемо зголемување во сите општини на жители во цела држава. Место на тоа зголемување ние да земеме највеќе пари како општина за проекти кои државата порано ги финансирала, ние неможеме општинска зграда да направиме, а камоли градинка која ја правиме колку можеме и со задолжување и без задолжување. Централниот буџет треба да ги снабдува општините кои имаат најголем раст и најголем влог во буџетот, бидејќи тука има луѓе кои плаќаат данок на имот.

**Советник Милутин Ристевски-** Колега Канзуров рековте училиштата ги гради централната власт. Училиштето во Населба Лисиче е изградено од средства на централната власт на СДСМ и отворено е неодамна од страна на градоначалникот, меѓутоа со кофинансирање на општината. Во изградба на училиштата најголем дел учествува централната власт, но учествуваат и општините со кофинансирање. Салата во ООУ „Димитар Македонски“ е изградена со средства од Општина Аеродром. Ако може да се прави градинка со кофинансирање, тогаш може и училиште да се прави со кофинансирање, верувам дека ќе се дадат средства од Министерство за образование ако се побараат. Никој не е против задолжувањето како задолжување, но сме против во ова време кога каматите се скапи, а и самиот Градоначалник кажа дека незнаеме колкава ќе биде каматата да трошиме на неприоритетни работи. Да беше задолжувањето само за градинки и само за училишта и да го решаваше трајно тој проблем ние СДСМ и коалицијата први ќе го поддржевме.

**СоветникотВасе Канзуров-** Неможе општинскиот развој да се заснова на продажба на земја, таа е лимитиран ресурс. Да не се продава земја за да се прават градинки.

**Советник Лидија Стаменкова-**Градоначалникот бара пари од Власта, не му дава и мора да се задолжи. Ние мора да градиме и да надградуваме.

**Советник Милутин Ристевски-** Колешке ние не сме против градењето, треба да се градат и градинки, училишта, нови паркинг места и да решаваме некој траен проблем и ние први ќе гласавме заедно со вас за ова задолжување. Велите ако не му дава на Градоначалникот централната власт, да ја прочитавте содржината на одлуката во една од ставките пишува кофинансирање со централната власт.

Зема збор **Претседателот на Совет Дејан Митески-** Со оваа обврзница за прв пат Општината од свои средства ќе финансира доградба и надградба на училиште. За жал во 2023 година јас не успеав да најдам податоци дека од страна на централната власт ќе се финансира било каква капитална инвестиција, макар и најефтината и наједноставната во Општина Аеродром. Како жители на Аеродром, а пред се како советници и лица избрани од граѓаните за реализација на инвестиции во капиталната инфраструктура, пред се училишта и градинки мора да направиме се што е во наша можност да обезбедиме средства за реализација на овие проекти. Јас максимално ќе ја поддржам и поздравам одлуката за издавање на обрзница зашто за жал во моментов тоа ни е едниствен начин за обезбедување на финансиски средства за реализација на проектите во предложената одлука.

**Советник Милутин Ристевски**- Почитуван Претседателе, да знаев дека ќе зборуваме за централната власт на национално ниво јас ќе ви побарав повеќе соопштенија. Ова го кажувам во насока да престанете да барате да ургираме во централната власт бидејќи ние сме избрани како советници да ги претставуваме граѓаните на Општина Аеродром не да ургираме во централната власт. Градоначалникот како извршен орган во Општината Аеродром е упатен да соработува со централната власт и да бара, а не ние советниците да бараме, но ако има потреба да воспостави контакт со некого ќе му помогнеме. Во самата Одлука ви стои дека ќе ви биде кофинансирана градинката од централната власт.

**Претседател на Совет ДејанМитески-** не ми ја разбравте поентата, а тоа е дека во буџетот за 2023 година нема средства за капитални инвестиции во Општина Аеродром и затоа како локална самоуправа мораме да се задолжиме за да ги реализираме тие капитални инвестиции.

Бидејќи никој друг не побара збор претресот беше заклучен и точката беше ставена на гласање.

**ГЛАСАА: ЗА – 15 советници ПРОТИВ – 12советници ВОЗДРЖАНИ- нема**

Се контатира дека Одлуката е усвоена.

**4-та точка од дневниот ред** –**Предлог-Програма за работа на Советот за период Јануари-Декември 2023 година.**

Предлог програмата се предлага да се донесе со техничка исправка во глава II точка 5 каде 2023 година се менува со 2024

**ГЛАСАА: ЗА – 14 советници ПРОТИВ – нема советници ВОЗДРЖАНИ- нема**

Се констатира дека Програмата е усвоена.

Дневниот ред беше исцрпен.

Со тоа заврши 22-та седница на Советот на ОпштинаАеродром.

 Претседател на Совет

 на Општина Аеродром

 Дејан Митески